Κέντρο κράτησης Αμυγδαλέζας

Το Προαναχωρητικό Κέντρο Κράτησης Αλλοδαπών Αμυγδαλέζας είναι ένα κέντρο κράτησης προσφυγων και αιτητών ασυλου που βρίσκεται στην Αμυγδαλέζα των Αχαρνών Αττικής.

Το Μάρτιο του 2012 ο υπουργός Προστασίας του Πολίτη Μιχάλης Χρυσοχοΐδης ανακοίνωσε τη δημιουργία τριάντα «κέντρων κλειστής προσωρινής φιλοξενίας παράνομων μεταναστών» και ζήτησε από τους περιφερειάρχες της ηπειρωτικής Ελλάδας να ορίσουν χώρους κατάλληλους για τη λειτουργία τους, διαφορετικά θα τα χωροθετούσε ο ίδιος με νόμο πρις τις επικείμενες εκλογές. Τον επόμενο μήνα ο Χρυσοχοΐδης ανακοίνωσε ότι το πρώτο κέντρο θα λειτουργούσε στην Αμυγδαλέζα της Αττικής, όπου ο αρχικός σχεδιασμός προέβλεπε την κράτηση 820 μεταναστών σε χώρο με 250 κοντέινερ περιφραγμένο στο εσωτερικό και εξωτερικά με τοιχίο και κάγκελα. Σύμφωνα με το Χρυσοχοΐδη, οι μετανάστες θα κρατούνταν για λίγες εβδομάδες και στη συνέχεια θα επέστρεφαν στις χώρες προέλευσής τους. 

Η τροπολογία για τη δημιουργία των κέντρων κατατέθηκε αρχικά εκπρόθεσμα, αλλά επανήλθε και υπερψηφίστηκε στη Βουλή από τους βουλευτές του ΠΑ.ΣΟ.Κ. και της Νέας Δημοκρατίας. Η Ευρωπαϊκή Επιτροπή παρείχε τη στήριξή της στην ελληνική κυβέρνηση για τη λειτουργία του κέντρου. Τα έργα της πρώτης φάσης χρηματοδοτήθηκαν από δωρεά ομάδας εφοπλιστών. Οι πρώτοι μετανάστες μεταφέρθηκαν στην Αμυγδαλέζα στο τέλος του Απριλίου. 

Τα έργα στο κέντρο κράτησης συνεχίστηκαν με εντολή του νέου υπουργού Προστασίας του Πολίτη, Νίκου Δένδια με σκοπό η χωρητικότητα να αυξηθεί από 240 σε 1000 άτομα. Τον Αύγουστο του 2012, όταν ξεκίνησε η επιχείρηση «Ξένιος Ζευς» για τη σύλληψη μεταναστών χωρίς χαρτιά στο κέντρο της Αθήνας, οι συλληφθέντες οδηγήθηκαν στην Αμυγδαλέζα και οι 200 κρατούμενοι που κρατούνταν ήδη εκεί μεταφέρθηκαν σε κέντρα κράτησης στην περιφέρεια. Τον Οκτώβριο ο χρόνος κράτησης παρατάθηκε από 2 σε 12 μήνες. Το Μάρτιο του 2013 στην Αμυγδαλέζα κρατούνταν χίλιοι αλλοδαποί προς απέλαση.

Τον ίδιο μήνα πραγματοποιήθηκε από την ΕΛ.ΑΣ. σε συνεργασία με το Εθνικό Κέντρο Επιχειρήσεων Υγείας μια επιχείρηση με την ονομασία «Θέτις», κατά την οποία τοξικοεξαρτημένοι από το κέντρο της Αθήνας οδηγήθηκαν στην Αμυγδαλέζα όπου καταγράφηκαν τα στοιχεία τους και υποβλήθηκαν σε ιατρικές εξετάσεις πριν αφεθούν πάλι ελεύθεροι. 

Σύμφωνα με καταγγελία αντιπροσωπείας του ΣΥ.ΡΙΖ.Α. που το επισκέφτηκε το Μάρτιο του 2013, στο κέντρο παρουσιάστηκε έλλειψη ειδών υγιεινής με αποτέλεσμα να παρουσιαστούν υγειονομικά προβλήματα. Τον Ιούλιο ο υπουργός Νίκος Δένδιας χαρακτήρισε το κέντρο «εξαιρετικό» και ως «ένα από τα πιο σύγχρονα στρατόπεδα στην Ευρώπη».

Τον Απρίλιο 700 κρατούμενοι πραγματοποίησαν απεργία πείνας, ενώ ορισμένοι αποπειράθηκαν να αυτοκτονήσουν. Τον Αύγουστο του 2013 κρατούμενοι του κέντρου εξεγέρθηκαν κυρίως εξαιτίας της παράτασης της κράτησής τους από 12 σε 18 μήνες. Δέκα κρατούμενοι απέδρασαν από τους οποίους δύο συνελήφθησαν την επομένη, άλλοι δεκατέσσερεις συνελήφθησαν πριν αποδράσουν και σαρανταένας παραπέμφθηκαν σε δίκη. Λίγες μέρες αργότερα ο Συνήγορος του Πολίτη εξέδωσε έκθεση στην οποία αναφερόταν ότι «οι χώροι αστυνοµικής κράτησης αλλοδαπών έχουν µεταβληθεί σε ιδιότυπες φυλακές, δεδοµένου του µεγάλου και συνεχώς διογκούµενου αριθµού κρατουµένων που κρατούνται για πολλούς µήνες» με αποτέλεσμα την αδυναμία διασφάλισης των θεμελιωδών δικαιωμάτων των κρατουμένων και ο ΣΥ.ΡΙΖ.Α. οργάνωσε εκδήλωση στην οποία υποστηρίχθηκε ότι σύμφωνα με την κείμενη νομοθεσία δεν επιτρέπεται η κράτηση προς απέλαση μεταναστών παρά μόνο σε εξαιρετικές περιπτώσεις και υπό συγκεκριμένους όρους που δεν τηρούνται στην περίπτωση της Αμυγδαλέζας.  Για την εξέγερση δικάστηκαν 65 μετανάστες που αθωώθηκαν ομόφωνα και αφέθηκαν ελεύθεροι την παραμονή της πρωτοχρονιάς του 2015.

Έρευνα του ΕΛΙΑΜΕΠ υπολόγισε το ετήσιο κόστος λειτουργίας του κέντρου κράτησης της Αμυγδαλέζας σε τουλάχιστον 10 εκ. ευρώ.  

Τρεις κρατούμενοι μετανάστες έχουν πεθάνει από παθολογικά αίτια, ενώ το Φεβρουάριο του 2015 αυτοκτόνησε ένας εικοσιοχτάχρονος Πακιστανός.

Παραπομπές

Εξωτερικοί σύνδεσμοι

Προσφυγικοί οικισμοί και καταυλισμοί στην Ελλάδα
Αχαρνές